b'\n_START_ARTICLE_\nWalang hanggang mosyon\n_START_PARAGRAPH_\nAng walang hanggang mosyon ay paggalaw na nagpapatuloy nang walang hangganan kahit na walang panlabasang pinagmumulan ng enerhiya. Ito ay imposibleng makamit dahil sa pingkian at iba\xe2\x80\x99t ibang panggagalingan ng pagkaubos ng enerhiya. Ang makina ng walang hanggang mosyon ay isang imahinaryong makinang kayang makagawa ng puwersa nang walang hangganan kahit na walang panlabas na pinagkukunan ng enerhiya. Ang ganitong uri ng makina ay imposible, dahil nilalabag nito ang una o ang pangalawang batas ng thermodynamics. _NEWLINE_Ang mga batas ng thermodynamics ay umaabot maging sa pinakamalawak na antas: halimbawa, ang paggalaw o pag-ikot ng mga bagay sa kalawakan ay maaring magmukhang walang hanggan, ngunit ang mga ito\xe2\x80\x99y naapektuhan ng maraming puwersa gaya ng mga hanging solar, interstellar medium resistance, grabitasyon, thermal radiation, at electro-magnetic radiation, at sa huli\xe2\x80\x99y magtatapos rin._NEWLINE_Sa gayon, ang mga makinang kumukuha ng enerhiya mula sa mga tila walang hanggang panggagalingan ay hindi tatakbo nang walang hanggan, dahil ang mga ito ay pinapaandar ng enerhiyang nakaimbak sa pinanggagalingan din, at ito\xe2\x80\x99y mauubos sa huli. Ang isang karaniwang halimbawa ay mga aparatong pinapatakbo ng agos ng karagatan, na ang enerhiya\xe2\x80\x99y nanggagaling sa araw, na siya nama\xe2\x80\x99y mauubos din. Mga makinang pinapaandar ng mga mas kakaibang pinagkukunan ay naimungkahi na ngunit ang mga ito\xe2\x80\x99y nasasaklaw sa parehong di-maiiwasang batas, at sa kalaunan ay hihinto rin.'